[pic] | COMISIA COMUNITĂŢILOR EUROPENE |

Bruxelles, 14.2.2008

SEC(2008) 193

DOCUMENT DE LUCRU AL SERVICIILOR COMISIEI

care înso ţeşte

Proiectul de

DECIZIE A PARLAMENTULUI EUROPEAN ŞI A CONSILIULUI

de modificare a Directivei 76/769/CEE a Consiliului privind apropierea actelor cu putere de lege şi a actelor administrative ale statelor membre referitoare la restricţiile privind introducerea pe piaţă şi utilizarea anumitor substanţe şi preparate periculoase

(modificarea Directivei 76/769/CEE a Consiliului)

Rezumatul studiului de impact {COM(2008) 80 final} {SEC(2008) 192}

DG emitentă: Întreprinderi şi Industrie

Alte servicii implicate: AGRI, ENV, SANCO, JRC, EMPL, ECFIN, TRADE, JLS, MARKT, RTD, SJ, TREN, SG

Referinţe ale planificării activităţilor sau ale programului de lucru al Comisiei: 2007/ENTR/016

CONTEXT

Prezentul rezumat al studiului de impact[1] însoţeşte propunerea de decizie de modificare a Directivei 76/769/CEE privind restricţiile referitoare la introducerea pe piaţă şi utilizarea diclorometanului (DCM) în decapanţi pentru vopsele.

DCM nu este inclus în listele de priorităţi în conformitate cu Regulamentul (CEE) nr. 793/93 privind evaluarea şi controlul riscurilor prezentate de substanţele existente. Totuşi, mai multe studii privind riscurile prezentate de utilizarea DCM în decapanţii pentru vopsele[2] au subliniat că sunt necesare măsuri pentru reducerea riscurilor pe întreg teritoriul UE.

Studiul de impact analizează şi evaluează diferitele măsuri în ceea ce priveşte eficacitatea, caracterul practic şi monitorizarea acestora, în vederea reducerii riscurilor în cazul uzului industrial, profesional sau al uzului de către consumatori al decapanţilor de vopsea pe bază de DCM.

ASPECTE PROCEDURALE şI CONSULTAREA PăRţILOR INTERESATE

În cadrul a mai multor reuniuni ale grupului de lucru pentru punerea în aplicare a Directivei 76/769/CEE, la care au participat reprezentanţi din partea Comisiei, a statelor membre (SM) şi a Consiliului European al Industriei Chimice (CEFIC), au fost discutate posibile restricţii privind utilizarea DCM în decapanţii pentru vopsele. Organizaţia europeană a consumatorilor (BEUC), Federaţia europeană a lucrătorilor din industriile minieră, chimică şi energetică (EMCEF) şi Confederaţia Europeană a Sindicatelor (CES), au fost, de asemenea, consultate.

În cursul acestor reuniuni s-a constatat că SM sunt împărţite în două tabere diferite, cu vederi radical divergente: pe de o parte Regatul Unit, Irlanda, Italia, Grecia, Polonia, care deşi sprijină ideea multiplicării controalelor la locul de muncă, nu văd niciun motiv pentru adoptarea de restricţii în cazul atât al uzului profesional cât şi al uzului consumatorilor. Aceste SM sunt de părere că restricţiile excesive nu vor fi proporţionale cu riscurile observate şi că alte măsuri vor fi suficiente pentru reducerea riscurilor.

Pe de altă parte, Germania, Franţa, Suedia, Danemarca au pus în discuţie acest raţionament şi sunt de părere că efectele narcotice ale DCM sunt în mod special periculoase şi că accidentele constatate şi cazurile mortale demonstrează că măsurile aplicate în prezent (cum ar fi inhibitorii de vapori) nu sunt suficiente. În consecinţă, aceste state susţin adoptarea unor măsuri stricte pentru uzul industrial şi a unei interziceri totale pentru uzul profesional şi uzul consumatorilor.

În vederea evitării oricăror suprapuneri sau conflicte legale, au fost examinate alte acte legislative, precum directiva privind siguranţa generală a produselor şi legislaţia privind protecţia lucrătorilor.

DEFINIREA PROBLEMATICII şI OBIECTIVELE INIţIATIVEI DE POLITICI

În conformitate cu anexa I la Directiva 67/548/CEE, DCM este clasificat drept agent carcinogen de categoria 3.

Pericolul potenţial al DCM se datorează în principal efectului narcotic al acestuia şi depresiei implicite a sistemului nervos central (SNC) în cazul concentraţiilor ridicate. Cu toate că efectele toxice acute asupra SNC sunt reversibile, în câteva cazuri s-au înregistrat decese[3]. Între 1989 şi 2007, în UE s-au înregistrat 18 cazuri mortale (9 legate de uzul industrial; 8 de uzul profesional; 1 de uzul consumatorilor) şi 56 de accidente care nu au dus la decese (6 legate de uzul industrial; 26 de uzul profesional; 10 legate atât de uzul industrial cât şi de cel profesional; 14 de uzul consumatorilor).

Principalii factori care au contribuit la apariţia deceselor în cazul accidentelor provocate de decapanţi de vopsele pe bază de DCM sunt următorii:

- ventilaţia necorespunzătoare

- echipamentul individual de protecţie necorespunzător

- folosirea unor rezervoare necorespunzătoare

- utilizarea substanţei în situaţii în care nu ar fi trebuit să fie utilizată

- accidente legate de căldură

- abuzul (posibil) de alcool

- expunerea de lungă durată

- cauze necunoscute

Pe baza acestor factori, studiul de impact a analizat diferitele măsuri de control posibile destinate reducerii numărului de accidente şi riscului de accidente mortale.

Propunerea are ca obiectiv reducerea sau eliminarea riscurilor identificate în vederea atingerii unui nivel înalt de protecţie a sănătăţii pentru toţi utilizatorii (industriali, profesionali şi privaţi) de decapanţi pentru vopsele pe bază de DCM şi stabilirea unor norme armonizate pe întregul teritoriu al UE în vederea evitării barierelor în calea comerţului intracomunitar cu produse de decapare pentru vopsele care conţin DCM.

DREPTUL DE ACţIUNE AL COMISIEI

Directiva 76/769/CEE a Consiliului caută să stabilească norme armonizate pentru a atinge un nivel ridicat de protecţie a sănătăţii umane şi a mediului în întreaga Comunitate şi pentru a evita apariţia unor legislaţii naţionale divergente care ar putea crea bariere în calea comerţului intracomunitar.

Având în vedere avizele divergente în rândul statelor membre privind necesitatea unui act legislativ şi acţiunile divergente puse în aplicare de unele dintre ele (AT, DK, SE), dar nu de toate statele membre, astfel de riscuri nu pot fi controlate lăsând responsabilitatea de a acţiona exclusiv pe seama statelor membre. O acţiune la nivel comunitar reprezintă modul cel mai eficient şi cel mai proporţional în vederea eliminării sau reducerii riscurilor identificate, protejând totodată piaţa internă.

Articolul 95 din Tratatul CE constituie temeiul juridic adecvat pentru propunere.

COMPARAREA DIFERITELOR OPţIUNI DE POLITICI PENTRU ATINGEREA OBIECTIVELOR

Opţiunile disponibile pentru atingerea obiectivelor în cauză privind reducerea riscurilor în timpul aplicării decapanţilor de vopsele pe bază de DCM au fost puse la punct pe baza informaţiilor şi concluziilor care reies din studiile realizate pentru Comisie. Au fost incluse, de asemenea, informaţii suplimentare din partea statelor membre, a sectorului industrial şi a altor părţi interesate. Concluziile prezentului studiu sunt rezumate în tabelul următor:

OPŢIUNEA | Eficacitatea | Eficienţa |

Nicio acţiune | Foarte redusă: Această opţiune nu va preveni accidentele (mortale sau nu) care vor avea loc în toate situaţiile de utilizare. Statele membre ar putea continua să legifereze la nivel naţional, aplicând diferite măsuri restrictive, dar creând implicit obstacole pentru piaţa internă. | Redusă: Niciun cost suplimentar implicat pentru sectorul industrial dar obiectivele de reducere a riscurilor pentru cele trei tipuri de utilizări nu vor fi atinse. |

Acţiune voluntară din partea industriei | Foarte redusă: Dificultăţi în elaborarea unui acord care să acopere în mare parte sectorul industrial, întrucât opiniile în cadrul acestui sector sunt extrem de divergente. Dificultăţi pentru statele membre în privinţa verificării conformităţii sectorului industrial cu acţiunea voluntară. Nu se garantează sănătatea consumatorului. | Foarte redusă: Costuri administrative importante pentru sectorul industrial, necesare pentru aprobarea, instituirea, aplicarea şi supravegherea unui angajament voluntar care ar trebui să includă multe IMM-uri. |

Măsuri de control tehnic: ventilaţie şi rezervoare | Ridicată spre medie în cazul uzului industrial: riscurile vor fi reduse în cazul utilizărilor industriale, dar vor fi necesare echipamente de protecţie individuală suplimentare pentru lucrători. Medie spre redusă în cazul uzului profesional: Dificultăţi practice pentru utilizatorii profesionali care lucrează în afara instalaţiilor industriale, legate de verificarea nivelurilor de expunere la DCM şi de menţinerea unei ventilaţii suficiente. Măsurile referitoare la rezervoare sunt aplicabile pentru anumite utilizări profesionale, însă nu sunt pentru altele. Foarte redusă în cazul uzului consumatorilor: Dificultăţi în asigurarea unei „bune ventilaţii” în cazul în care consumatorii trebuie să utilizeze decapanţii pentru vopsele în medii închise sau în cazul condiţiilor meteo neprielnice. Măsurile privind rezervoarele nu sunt aplicabile. | Ridicată spre medie în cazul uzului industrial: instalarea unei ventilaţii mecanice ar putea necesita modificări ale echipamentului actual, implicând costuri în special pentru IMM-uri. Eficienţa modificărilor aduse rezervoarelor poate fi ridicată în cazul articolelor mici, dar devine din ce în ce mai nerentabilă în cazul articolelor mai voluminoase datorită investiţiilor de capital mai importante. Medie spre redusă în cazul uzului profesional: Costurile de achiziţie a echipamentului necesar vor fi mari şi vor depinde de aplicaţia profesională specifică. În anumite cazuri, ar putea fi necesare echipamente suplimentare scumpe, care ar putea necesita cunoştinţe specializate pentru o utilizare corectă. Foarte redusă în cazul uzului consumatorilor: Echipamentul necesar pentru a asigura în permanenţă „o bună ventilaţie” ar fi exagerat de costisitor. |

Măsuri privind manipularea 1. Echipamente de protecţie individuală (EPI) 2. Limitări ale dimensiunilor şi cerinţe de proiectare pentru recipient 3. Cerinţe privind compoziţia produselor | Ridicată în cazul uzului industrial: Protecţia împotriva expunerii cutanate ar fi garantată prin folosirea mănuşilor din materiale adecvate. Protecţia împotriva riscurilor de inhalare ar fi garantată prin folosirea măştilor sau măştilor de gaze adecvate. Medie în cazul uzului profesional: Dificultăţi în evaluarea caracterului adecvat al materialului pentru mănuşi (care depinde de parametri precum nivelurile de expunere, intensitatea şi durata lucrului mecanic) pentru toate condiţiile de lucru specifice, în special în cazul lucrătorilor independenţi şi al activităţilor desfăşurate în afara instalaţiilor industriale. Foarte puţin probabil ca măştile de gaze să fie purtate în cazurile necesare. Foarte redusă în cazul uzului consumatorilor: nicio garanţie de utilizare corectă sau de înlocuire corespunzătoare a EPI de către consumatori. Nu se garantează sănătatea consumatorului. | Medie în cazul uzului industrial: Costuri suplimentare pentru societăţi, destinate unor EPI eficace, care ar trebui selectate pe baza condiţiilor de muncă specifice şi a măsurilor de control tehnic privind ventilaţia şi rezervoarele. Medie spre redusă în cazul uzului profesional: Costuri suplimentare pentru societăţi, destinate selectării şi achiziţionării echipamentelor adecvate, care să asigure o protecţie corespunzătoare în condiţii de lucru care variază în mod frecvent. Foarte redusă în cazul uzului consumatorilor: Costurile pentru EPI necesare sunt disproporţionate, în special pentru micile activităţi de bricolaj. |

Redusă în cazul uzului industrial, profesional şi al consumatorilor: Reducerea dimensiunilor recipientului şi condiţia privind recipientele cu gât îngust ar fi măsuri eficace în vederea reducerii expunerii datorate scurgerilor accidentale, dar nu ar schimba modul în care produsul este utilizat şi nu ar reduce riscurile corespunzătoare. Recipientele cu gât îngust nu ar permite utilizatorilor să introducă pensula în produs şi, prin urmare, aceştia ar vărsa produsul în recipiente mai mari, implicând un risc mai mare de expunere la vaporii de DCM. | Redusă în cazul uzului industrial, profesional şi al consumatorilor: sunt necesare cantităţi importante de decapanţi pentru vopsele în cazul aplicării care foloseşte rezervoare de imersiune pentru uz industrial şi profesional. Costurile suplimentare datorate timpului necesar pentru folosirea a mai multor recipiente şi cantitatea de deşeuri de ambalaje produsă fac această opţiune mai puţin eficientă. |

Redusă în cazul uzului industrial, profesional şi al consumatorilor: Reducerea conţinutului de DCM ar necesita o folosire în mai mare proporţie a altor ingrediente, care ar putea implica alte riscuri (de exemplu componente inflamabile). Adăugarea de substanţe mirositoare ar putea încuraja utilizatorii să poarte măşti „simple”, fără a atinge nivelul de protecţie necesară împotriva DCM. Inhibatorii de vapori sunt folosiţi de mulţi ani, dar nu permit un control adecvat al expunerii la DCM în timpul utilizării produsului. | Redusă în cazul uzului industrial, profesional şi al consumatorilor: Reducerea concentraţiei de DCM ar putea afecta eficacitatea produselor în cauză, care nu ar mai permite obţinerea aceloraşi rezultate la decaparea vopselelor, ceea ce ar necesita tratamente mai îndelungate la costuri mai ridicate. |

Formare profesională şi eliberare de autorizaţii obligatorii pentru utilizatori | Medie spre redusă în cazul uzului industrial: Legislaţia privind protecţia lucrătorilor impune deja angajatorilor să asigure o protecţie corespunzătoare în vederea gestionării riscurilor cauzate de aplicări în care se foloseşte DCM. Statele membre ar putea fi reticente sau nu ar avea capacitatea de a se implica în formarea profesională şi în programele de eliberare a autorizaţiilor Ridicată în cazul uzului profesional: Formarea profesională şi eliberarea autorizaţiilor vor duce la o mai mare conştientizare în privinţa riscurilor şi a măsurilor de protecţie necesare, în special în cazul IMM-urilor şi al lucrătorilor independenţi care nu se află sub incidenţa legislaţiei privind protecţia lucrătorilor, ceea ce ar fi eficace în special în cazul activităţilor din afara instalaţiilor industriale. Statele membre ar putea fi reticente sau nu ar avea capacitatea de a se implica în formarea profesională şi în programele de eliberare a autorizaţiilor. Fără obiect în cazul uzului consumatorilor. | Medie în cazul uzului industrial: Costuri suplimentare pentru societăţile care optează pentru utilizarea decapanţilor de vopsele pe bază de DCM în vederea organizării de cursuri de formare profesională, dar şi pentru difuzarea informaţiilor, testarea, cât şi eliberarea autorizaţiilor pentru cei care au intenţia să lucreze în sectorul decapanţilor de vopsele pe bază de DCM. Mai multe responsabilităţi şi sarcini administrative pentru statele membre în vederea controlării sistemului de formare profesională şi eliberare a autorizaţiilor. Medie în cazul uzului profesional: Costuri suplimentare pentru societăţile care optează pentru utilizarea decapanţilor de vopsele pe bază de DCM în vederea organizării de cursuri de formare profesională, dar şi pentru difuzarea informaţiilor, testarea, cât şi eliberarea autorizaţiilor pentru cei care au intenţia să lucreze în sectorul decapanţilor de vopsele pe bază de DCM. Mai multe responsabilităţi şi sarcini administrative pentru statele membre în vederea controlării sistemului de formare profesională şi eliberare a autorizaţiilor. Fără obiect în cazul uzului consumatorilor. |

Interzicere totală | Redusă în cazul uzului industrial: Interzicerea totală a decapanţilor de vopsele pe bază de DCM va elimina riscul prezentat de DCM, dar reducerea adiţională a riscului în urma interzicerii totale va fi redusă, întrucât alte măsuri de reducere a riscurilor pot avea acelaşi nivel de eficacitate în privinţa diminuării riscurilor. Medie în cazul uzului profesional: Această opţiune ar fi foarte eficace pentru protecţia utilizatorilor profesionali, având în vedere numărul accidentelor mortale înregistrate. Totuşi, această opţiune ar fi mai puţin eficace în cazul în care utilizatorii profesionişti ar urma o formare profesională adecvată şi ar primi un EPI corespunzător în timpul desfăşurării activităţilor acestora. Ridicată în cazul uzului consumatorilor: Întrucât consumatorii nu au acces la aceleaşi echipamente (în special la echipamentul pentru măsuri de control tehnic şi la EPI) ca şi utilizatori profesionişti şi din sectorul industrial, şi nici la cursuri de formare profesională, iar în anumite cazuri condiţiile de lucru la domiciliu pot fi mult mai dificile decât în sectorul profesional, această măsură ar asigura în mod optim protecţia acestora împotriva expunerii la DCM. Interzicerea totală ar facilita aplicarea măsurii de către autorităţile competente, întrucât acestea nu ar putea impune alte măsuri pentru consumatori. | Medie în cazul uzului industrial şi profesional: Pierderi importante pentru fabricanţii de DCM, dar beneficii pentru fabricanţii de produse alternative. Măsură relativ neutră pentru fabricanţii de decapanţi pentru vopsele, întrucât mulţi dintre aceştia produc deja decapanţi cu şi fără DCM. Interzicerea ar avea un impact asupra societăţilor care utilizează produsul, în special în următoarele privinţe (a) costul mare al soluţiilor alternative; (b) costurile de capital necesare adaptării actualelor instalaţiilor pentru utilizarea produselor alternative şi (c) pierderea de productivitate datorată necesităţii unui tratament de durată mai mare şi a unei aplicări repetate în cazul produselor alternative. Costuri importante în cazul IMM-urilor care au marje de profit reduse. Medie spre înaltă în cazul uzului consumatorilor: Pierderi moderate pentru fabricanţii de DCM, dar beneficii pentru fabricanţii de produse alternative. Măsură neutră pentru fabricanţii de decapanţi pentru vopsele, întrucât societăţile producătoare de decapanţi pentru vopsele oferă în multe cazuri decapanţi cu sau fără DCM în compoziţie. În concluzie, efectul global va fi probabil neutru. Costuri globale reduse pentru consumatori în cazul luării în calcul a costului decapantului pentru vopsele şi a EPI necesar pentru utilizarea decapanţilor pentru vopsele pe bază de DCM. |

CONCLUZII

Următoarea combinaţie de opţiuni se impune ca fiind cea mai echilibrată şi proporţionată:

- Decapanţi pentru vopsele pe bază de DCM pentru uz industrial:

Următoarele condiţii obligatorii ar trebui îndeplinite în timpul activităţilor industriale:

- utilizarea mănuşilor de protecţie adecvate;

- utilizarea ventilaţiei locale eficace sau a echipamentelor de protecţie cu măşti de gaze pentru alimentarea independentă cu aer;

- măsuri de control tehnic corespunzătoare pentru rezervoarele de decapare.

Interzicerea totală pentru orice uz industrial ar fi disproporţionată având în vedere costurile aferente ridicate pentru sectorul industrial şi lipsa informaţiilor complete privind produsele alternative. Celelalte opţiuni, cum ar fi limitarea volumului rezervoarelor şi cerinţele privind compoziţia produselor, nu sunt eficace pentru a preveni expunerea la DCM şi a reduce riscurile.

- Decapanţi pentru vopsele pe bază de DCM pentru uz profesional:

Utilizarea de către lucrători profesionişti în afara instalaţiilor industriale ar trebui interzisă în general, dar statele membre ar putea opta pentru autorizarea utilizării în continuare, pe teritoriile naţionale, de către lucrători profesionişti special formaţi profesional şi autorizaţi. Crearea sistemelor necesare de formare profesională şi eliberare a autorizaţiilor ar intra în responsabilitatea societăţilor interesate din statele membre în cauză; de asemenea, statele membre ar fi responsabile cu monitorizarea sistemelor respective.

Această măsură ar conferi statelor membre şi societăţilor interesate întreaga responsabilitate şi sarcina administrativă pentru punerea în practică şi controlul unui sistem de formare profesională şi de eliberare de autorizaţii, precum şi al unor măsuri de control corespunzătoare.

Celelalte opţiuni, cum ar fi măsurile de control tehnic, limitarea volumului rezervoarelor şi cerinţele privind compoziţia produselor, nu sunt eficace pentru a preveni expunerea la DCM şi a reduce riscurile care apar în timpul multor cazuri de uz profesional.

- Decapanţi pentru vopsele pe bază de DCM pentru uzul consumatorilor:

Interzicerea privind introducerea pe piaţă a decapanţilor pentru vopsele pe bază de DCM pentru uzul consumatorilor este unica măsură eficace de înlăturare a riscurilor pentru consumatori, întrucât ar fi imposibilă supravegherea integrală a acţiunilor şi comportamentului consumatorilor în cazul aplicărilor din activităţile de bricolaj, sau asigurarea unei formări profesionale adecvate şi a utilizării echipamentului de protecţie necesar.

Având în vedere costurile şi beneficiile globale, această măsură este proporţionată.

Niciuna din prezentele măsuri nu va avea vreun impact asupra bugetului UE.

MONITORIZARE şI EVALUARE

Statele membre dispun de mecanisme bine stabilite şi au nominalizat autorităţile care să monitorizeze conformitatea cu restricţiile prevăzute în Directiva 76/769/CEE. Aceleaşi structuri pot fi utilizate în conformitate cu Regulamentul (CE) 1907/2006. De asemenea, un Forum pentru schimbul de informaţii privind aplicarea legii, care va fi subordonat Agenţiei Europene pentru Produse Chimice, va coordona o reţea a autorităţilor din statele membre responsabile cu aplicarea prezentului regulament.

[1] Versiunea completă în limba engleză este disponibilă pe site-ul internet: http://ec.europa.eu/enterprise/chemicals/studies_en.htm

[2] Studiu al TNO-STB, noiembrie 1999; Raport al grupului de experţi ETVAREAD, aprilie 2004; Studiu al RPA, aprilie 2007. Aceste studii sunt disponibile pe site-ul internet http://ec.europa.eu/enterprise/chemicals/studies_en.htm

[3] Aviz al comitetului ştiinţific adoptat în martie 2005. http://ec.europa.eu/health/ph_risk/committees/04_scher/scher_opinions_en.htm